## Pravilnik o uvjetima, organizaciji i načinu obavljanja telemedicine

### NN 121/2007 (26.11.2007.), Pravilnik o uvjetima, organizaciji i načinu obavljanja telemedicine

# MINISTARSTVO ZDRAVSTVA I SOCIJALNE SKRBI

**3526**

Na temelju članka 5. stavka 4. Zakona o zdravstvenoj zaštiti (»Narodne novine«
br. 121/03, 48/05 i 85/06) ministar zdravstva i socijalne skrbi donosi

## PRAVILNIK

### O UVJETIMA, ORGANIZACIJI I NAČINU OBAVLJANJA TELEMEDICINE

Čanak 1.

Ovim se Pravilnikom utvrđuju uvjeti, organizacija i način pružanja
telemedicinske usluge.

Članak 2.

*Telemedicina* jest pružanje zdravstvenih usluga na daljinu uporabom
informacijsko-komunikacijskih tehnologija. Zdravstvene usluge koje se mogu
pružati su konzultativne usluge te dijagnostički i terapijski postupci koji se
temelje na podacima dostupnim putem informacijsko-komunikacijskog sustava.
*Telemedicinski centar* jest mjesto pružanja usluge telemedicine prema
specijalnosti.
*Telekonzultant* jest doktor medicine ili doktor medicine specijalist koji pruža
uslugu u okviru sustava telemedicine.
*Tražitelj usluge* jest doktor medicine ili zdravstveni radnik koji traži određenu
telemedicinsku uslugu.
*Primatelj usluge* jest pacijent za kojega je usluga zatražena.
*Ugovaratelj* jest pravna ili fizička osoba koja na osnovi odobrenja Zavoda za
telemedicinu osniva telemedicinski centar te ima sklopljen ugovor sa zavodom
koji provodi obvezno zdravstveno osiguranje ili drugim pravnim osobama koje
obavljaju djelatnost obveznog ili dobrovoljnog zdravstvenog osiguranja.
Ugovaratelji mogu biti zdravstvene ustanove, trgovačka društva koja obavljaju
zdravstvenu djelatnost i privatni zdravstveni radnici.
*Osiguravatelj* jest zavod nadležan za obvezno zdravstveno osiguranje te druge
pravne osobe koje obavljaju djelatnost dobrovoljnog zdravstvenog osiguranja.

Članak 3.

Zdravstveni radnici koji rade na telemedicinskoj opremi ugovaratelja u
telemedicinskom centru moraju imati odobrenje za rad na telemedicinskoj opremi
izdano od Zavoda za telemedicinu.

Članak 4.

Zdravstvena usluga koju daje telekonzultant na temelju upita tražitelja usluge
smatra se specijalističko-konzilijarnom uslugom i ne predstavlja drugo
mišljenje.
Iznimno od stavka 1. ovog članka, ako je to posebno najavljeno prilikom traženja
telemedicinske usluge, ista može biti drugo mišljenje.

Članak 5.

Mrežu telemedicinskih centara (u daljnjem tekstu: mreža) donosi ministar
nadležan za zdravstvo (u daljnjem tekstu: ministar) na prijedlog Zavoda za
telemedicinu godišnje, najkasnije do 31. listopada za narednu godinu.
Mreža sadrži broj telemedicinskih centara prema specijalnostima, broj
zdravstvenih radnika i organizaciju unutar sustava.

Članak 6.

Za uključenje u sustav telemedicine zdravstvene ustanove, trgovačka društva koja
obavljaju zdravstvenu djelatnost te privatni zdravstveni radnici moraju Zavodu
za telemedicinu dostaviti zahtjev koji sadrži popis specijalnosti za pružanje
telemedicinskih usluga te popis zdravstvenih radnika za rad u sustavu
telemedicine najkasnije do 1. kolovoza za narednu godinu radi ishođenja
odobrenja za rad.
Zdravstvene ustanove, trgovačka društva koja obavljaju zdravstvenu djelatnost te
privatni zdravstveni radnici koji dobiju odobrenje za rad Zavoda za telemedicinu
uvrstit će se u prijedlog mreže koji Zavod za telemedicinu daje ministru.

Članak 7.

Opremu za rad u sustavu telemedicine za zdravstvene ustanove čiji je osnivač
Republika Hrvatska, jedinica područne (regionalne) samouprave i jedinica lokalne
samouprave sukladno mreži osigurava ministarstvo nadležno za zdravstvo (u
daljnjem tekstu: ministarstvo). Oprema se nabavlja putem javnog natječaja
sukladno tehnič­kim karakteristikama koje utvrđuje Zavod za telemedicinu.
Opremu za rad u sustavu telemedicine za zdravstvene ustanove čiji osnivač nije
Republika Hrvatska, jedinica područne (regionalne) ili lokalne samouprave
osiguravaju te ustanove ili njihovi osnivači.
Oprema iz stavka 1. ovog članka može se koristiti samo za telemedicinski sustav.

Članak 8.

Vodove za prijenos podataka osigurava ministarstvo. Vodovi se naručuju prema
zahtjevu i tehničkim karakteristikama Zavoda za telemedicinu.
Vodovi iz stavka 1. ovog članka mogu se koristiti samo za telemedicinski sustav.
Vodove za prijenos podataka za zdravstvene ustanove čiji osnivač nije Republika
Hrvatska, jedinica područne (regionalne) samouprave ili lokalne samouprave
osiguravaju te ustanove ili njihovi osnivači.
Iznimno od stavka 2. ovog članka, Zavod za telemedicinu može odobriti korištenje
vodova i u druge svrhe na pisani zahtjev.

Članak 9.

Zdravstvena ustanova, trgovačko društvo koje obavlja zdravstvenu djelatnost ili
privatni zdravstveni radnik s odobrenjem za rad telemedicinskog centra te koji
je uključen u mrežu u svojstvu ugovaratelja ugovara uslugu s osiguravateljem.
Ugovor iz stavka 1. ovoga članka sklapa se za kalendarsku godinu. Ugovor sadrži
vrste telemedicinskih usluga te cijene usluga.
Ugovor iz stavka 1. ovoga članka može biti raskinut i prije vremena iz stavka 2.
ovoga članka ako jedna od ugovornih strana ne ispuni uvjete ugovora ili ako to
zatraži Zavod za telemedicinu zbog kršenja odredbi ovoga Pravilnika. U
slučajevima kad nema promijenjenih okolnosti ugovor se produljuje na sljedeću
kalendarsku godinu.

Članak 10.

Ugovaratelj se obvezuje osigurati dovoljan broj zdravstvenih radnika za pružanje
usluga telemedicine u radno vrijeme i u dežurstvu.
Za rad u sustavu telemedicine, zdravstvenim radnicima pripada posebna mjesečna
naknada koja je dio plaće, a čija visina se određuje ugovorom ugovaratelja i
osiguravatelja.
Odgovornost za postupke u pružanju zdravstvenih usluga pacijentima prema uputama
dobivenim telemedicinskim putem snose tražitelj usluge i telekonzultant. Upute
date telemedicinskim putem telekonzultanti su obvezni dostaviti tražitelju
usluga pisano, telefaksom najkasnije do 16 sati, ako je usluga zatražena u radno
vrijeme telemedicinskog centra, odnosno najkasnije do 8 sati sljedećega dana u
slučaju kada se usluga traži izvan radnog vremena telemedicinskog centra.
Upute iz stavka 3. ovoga članka daju se na obrascu koji propisuje Zavod za
telemedicinu.

Članak 11.

Nadzor nad sustavom telemedicine kao i nad radom zdravstvenih radnika uključenih
u sustav telemedicine provodi Zavod za telemedicinu.

Članak 12.

Uvjete za izdavanje odobrenja za rad telemedicinskih centara te odobrenja za rad
zdravstvenih radnika propisuje općim aktom Zavod za telemedicinu.
Opći akt iz stavka 1. ovoga članka objavit će se na internet stranicama Zavoda
za telemedicinu.

Članak 13.

Pravna ili fizička osoba koja se nalazi izvan područja Republike Hrvatske, a
pruža telemedicinsku uslugu pacijentu u Republici Hrvatskoj podliježe primjeni
odredaba ovoga Pravilnika koje se odnose na tehničke i sigurnosne uvjete,
tajnost i sigurnost podataka, način vođenja medicinske dokumentacije i kvalitetu
usluge uz minimalnu kvalitetu usluge određenu ovim Pravilnikom i drugim općim
aktima Zavoda za telemedicinu te sukladno drugim važećim propisima Republike
Hrvatske.
Pravna ili fizička osoba koja se nalazi u Republici Hrvatskoj, a pruža
telemedicinsku uslugu pacijentu izvan područja Republike Hrvatske, podliježe
primjeni propisa te države koji se odnose na tehničke i sigurnosne uvjete,
tajnost i sigurnost podataka, način vođenja medicinske dokumentacije i kvalitetu
usluge.
Pravna ili fizička osoba iz stavka 2. ovoga članka mora imati odobrenje za rad
Zavoda za telemedicinu.
Iznimno od stavka 2. ovog članka, ako država u kojoj se pruža telemedicinska
usluga nema pravno regulirano područje telemedicine, nositelj odobrenja
podliježe primjeni odredaba ovog Pravilnika.

Članak 14.

Zavod za telemedicinu oduzet će odobrenje za rad zdravstvenom radniku zbog:
– nesavjesnog rada,
– zlouporabe sustava,
– nepridržavanja propisanih pravila i procedura,
– oštećenja ili otuđenja telemedicinske opreme.

Članak 15.

Zavod za telemedicinu oduzet će odobrenje za rad telemedicinskom centru ako:
– nastanu uvjeti za raskid ugovora osiguravatelja i ugovaratelja,
– nisu osigurani uvjeti za sklapanje ugovora osiguravatelja i ugovaratelja.

Članak 16.

Ako se telemedicinskom centru oduzme odobrenje za rad oprema koju je osiguralo
ministarstvo, vraća se ministarstvu.

Članak 17.

Ovaj Pravilnik stupa na snagu osmoga dana od dana objave u »Narodnim novinama«.

Klasa: 011-01/07-01/117
Urbroj: 534-07-07-01
Zagreb, 20. studenoga 2007.

Ministar
**prof. dr. sc. Neven Ljubičić**, v. r.

Pravilnik, NN 121/2007-3526
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)